‘Staatsamptenare se donasies aan ANC moet ondersoek word’Die Vryheidsfront Plus sê hy gaan die staatsdienskommissie versoek om ondersoek in te stel na berigte dat die ANC senior staatsamptenare versoek het om geld aan die party te skenk. Adv. Anton Alberts, die VF Plus se parlementêre woordvoerder oor staatsdiens en administrasie, sê dit skep ŉ onhoudbare situasie aangesien amptenare deur die bank sal voel daar word ŉ mes teen hul keel gehou om geld te skenk of in onguns te verval by die ANC-regering. Sunday Times het die naweek berig dat die ANC senior staatsamptenare gevra het om in te stem tot ‘n maandelikse aftrekking van hul bankrekeninge. Direkteur-generaals, die administratiewe hoofde van regeringsdepartemente, is gevra om R3 700 per maand by te dra. Volgens adv. Alberts spreek dit vanself dat die amptenare bang sal wees om die nie geld te skenk nie aangesien die wat nie bydra nie, se werk in die gedrang kan kom. “Dit wys ook op die arrogansie en feitlike erkenning van die regering betreffende kaderontplooiing in die staatsdiens om aan te neem dat soveel senior staatsamptenare ANC-lede is.” Alberts sê die VF Plus sal ŉ klag by die staatsdienskommissie indien in terme van die etiese kode van die staatsdiens, wat vereis dat amptenare onafhanklik en onbevange moet kan optree. “Die boodskap wat hiermee uitgestuur word, is dat hulle die ANC gedienstig moet wees. Hierdie optrede vervaag die grens tussen die staatsdiens en die ANC en kan nie geduld word nie aangesien die staatsdiens reeds groot probleme ondervind wat dienslewering aanbetref. Dit is niks anders nie as subtiele afpersing en ons sal die kommissie vra om so gou doenlik hieroor ŉ bevinding te maak,” sê adv. Alberts. Lees ook: Staatsamptenare glo gevra om ANC te befonds